Kedves Tamás!

Így búcsúzom el Tőled, hogy leírom kezdeti közös élményeinket.

1963 dec. 22.-én léptem be az Ipartervbe, a Tűrr István utcában dolgozó szakosztályodba. Ekkor az egész csapat a Kubában épülő üveggyár kiviteli tervein dolgozott. Te együtt hajtottál velük, rajzoltál, feliratokat és szövegeket fordítottál angol nyelvre – még hétvégéken is együtt fáradhatatlanul. Igyekeztem felvenni fordulatszámotokat. E nagy munka befejezése után azonnal kaptam önálló ipari-tervezési feladatokat és rövidesen sikeres pályázati munkákon is dolgozhattunk együtt. 1967-ben Juhász Sárival hármasban megvételt nyertünk a Belvárosi Üzletközpont pályázaton és Veled 1968-ban a Miskolci Tiszai Pályaudvar pályázatán. 1969.-ben Veled első díjat nyertünk a Kékestetői Adóállomás pályázatán – ez utóbbi következménye volt, hogy a Posta Ipartervet bízta meg a létesítmény tervdokumentációinak kidolgozására.

Nagyobb tervezési feladatokon is dolgoztam Veled, így a Beremendi Cementmű egyes épületeinek megtervezésében.

Meg kell jegyeznem, hogy fiatalabb munkatársaidat mindig megértéssel, szeretettel segítetted. Dr.Szendrői Jenő főmérnök úr felhívta figyelmünket, hogy a kezdeti építész mesteriskolán Te voltál a legkedvesebb tanítványa. Szakmai tudásod, széleskörű nyelvismereted, nagyszerű diplomáciai érzéked és intelligenciád birtokában az Iparterv „kényesebb” feladatainak megoldására is sikeresen vállaltál szerepet. 1965-ben egy évet dolgoztál Londonban Sheppard építész irodájában.

1970. után egy másik szakosztályban folytattam munkámat, de az előbb leírtak ismeretében mindig figyelemmel kísértem pályádat. Nagy megelégedéssel fogadtuk, hogy második alkalommal is Ybl-díj kitüntetést nyertél!

1991-ben az Iparterv Berlinben vállalt erőmű tervezési feladatot, ennek építészeti tervezésével bízott meg a helyszínen.

Mint régi tisztelő barátod kérem a Teremtőt, hogy fogadjon be Téged országába!

Emlékedet szeretettel megőrizzük: Rácz Bandi

2019.04.11.